b'\n_START_ARTICLE_\nBeryllium\n_START_SECTION_\nFysiske egenskaber\n_START_PARAGRAPH_\nBeryllium er et st\xc3\xa5lgr\xc3\xa5t og h\xc3\xa5rdt metal, der er skr\xc3\xb8beligt ved stuetemperatur og har et t\xc3\xa6tpakket sekskantet krystalstruktur. Det har enest\xc3\xa5ende stivhed (e-modul 287 GPa) og et relativt h\xc3\xb8jt smeltepunkt. Berylliums elasticitetsmodul er omkring 50\xc2\xa0% st\xc3\xb8rre end st\xc3\xa5ls. Kombinationen af dette modul og en relativt lav t\xc3\xa6thed resulterer i en us\xc3\xa6dvanlig hurtig lydudledningshastighed i beryllium \xe2\x80\x93 omkring 12,9 km/s ved standardbetingelser. Blandt andre vigtige egenskaber er h\xc3\xb8j varmekapacitet (1925 J\xc2\xb7kg\xe2\x81\xbb\xc2\xb9\xc2\xb7K\xe2\x81\xbb\xc2\xb9) og termisk ledningsevne (216 W\xc2\xb7m\xe2\x81\xbb\xc2\xb9\xc2\xb7K\xe2\x81\xbb\xc2\xb9), som g\xc3\xb8r beryllium til det metal, der har den bedste varmespredning per enhedsv\xc3\xa6gt. I kombination med den relativt lave termiske udvidelseskoefficient (11,4\xc3\x9710\xe2\x81\xbb\xe2\x81\xb6 K\xe2\x81\xbb\xc2\xb9) resulterer disse karakteristika i en unik stabilitet under betingelser for termisk belastning.\n_START_SECTION_\nIsotoper og nukleosyntese\n_START_PARAGRAPH_\nB\xc3\xa5de stabile og ustabile berylliumisotoper skabes i stjerner, men radioisotoperne holder ikke l\xc3\xa6nge. Det menes, at den meste af den stabile beryllium i universet oprindeligt blev skabt i det interstellare medium, da kosmisk str\xc3\xa5le-induceret fission i tungere grundstoffer, der findes i interstellar gas og st\xc3\xb8v. Primordial beryllium indeholder kun en stabil isotop, \xe2\x81\xb9Be, og derfor kendes beryllium som et monoisotopisk grundstof._NEWLINE_Radioaktivt kosmogent \xc2\xb9\xe2\x81\xb0Be produceres i Jordens atmosf\xc3\xa6re af kosmisk str\xc3\xa5lespallation af ilt. \xc2\xb9\xe2\x81\xb0Be akkumuleres p\xc3\xa5 jordoverfladen, hvor dens relativt lange halveringstid (1,36 millioner \xc3\xa5r) giver den en lang opholdstid f\xc3\xb8r den henfalder til bor-10. Af denne grund anvendes \xc2\xb9\xe2\x81\xb0Be og dens datterprodukter til at unders\xc3\xb8ge naturlig jorderosion, jorddannelse og udviklingen af laterititjord, samt som en proxy for m\xc3\xa5ling af variationer i Solens aktivitet og alderen p\xc3\xa5 iskerner. Produktionen af \xc2\xb9\xe2\x81\xb0Be er omvendt proportionel med Solens aktivitet, idet \xc3\xb8get solvind i perioder med h\xc3\xb8j solaktivitet reducerer str\xc3\xb8mmen af galaktiske kosmiske str\xc3\xa5ler der n\xc3\xa5r Jorden. Kerneeksplosioner danner ogs\xc3\xa5 \xc2\xb9\xe2\x81\xb0Be ved hurtige neutroners reaktion med \xc2\xb9\xc2\xb3C i kuldioxid i luften. Dette er en af de indikatorer, der er p\xc3\xa5 steder hvor der tidligere har foreg\xc3\xa5et pr\xc3\xb8vefyringer af kernev\xc3\xa5ben. Isotopen \xe2\x81\xb7Be (halveringstid 53 dage) er ogs\xc3\xa5 kosmogen, og udviser en atmosf\xc3\xa6risk overflod forbundet med solpletter, meget lig \xc2\xb9\xe2\x81\xb0Be._NEWLINE_\xe2\x81\xb8Be har en meget kort halveringstid p\xc3\xa5 omkring 7\xc3\x9710\xe2\x81\xbb\xc2\xb9\xe2\x81\xb7 s, der bidrager til dets v\xc3\xa6sentlige kosmologiske rolle, da grundstoffer, der er tungere end beryllium, ikke kunne v\xc3\xa6re produceret af kernefusion i Big Bang. Dette skyldes mangel p\xc3\xa5 tilstr\xc3\xa6kkelig tid under Big Bang\'s nukleosyntese-fase til at producere carbon ved fusion af \xe2\x81\xb4He-kerner og meget lave koncentrationer af tilg\xc3\xa6ngelig beryllium-8. Den britiske astronom sir Fred Hoyle var den f\xc3\xb8rste til at vise, at \xe2\x81\xb8Be og \xc2\xb9\xc2\xb2C\'s energiniveauer tillader carbonproduktion ved den s\xc3\xa5kaldte triple-alfa-proces i helium-drevne stjerner, hvor der er mere tid til r\xc3\xa5dighed for nukleosyntese. Denne proces g\xc3\xb8r, at carbon kan produceres i stjerner, men ikke i Big Bang. Stjerne-skabt kulstof (grundlaget for alt kulstof-baseret liv) er s\xc3\xa5ledes en komponent i de grundstoffer i gas og st\xc3\xb8v, der frigives af AGB-stjerner og supernovaer (se ogs\xc3\xa5 Big Bang-nukleosyntese), s\xc3\xa5vel som i skabelsen af alle andre elementer med atomnumre st\xc3\xb8rre end carbons._NEWLINE_De inderste elektroner i beryllium kan bidrage til kemiske binding. Dette indeb\xc3\xa6rer at n\xc3\xa5r \xe2\x81\xb7Be henfalder ved elektronindfangning s\xc3\xa5 g\xc3\xb8res dette ved at tage elektroner fra atomiske orbitaler, der kan deltage i binding. Dette g\xc3\xb8r til en vis grad dens forfaldsrate afh\xc3\xa6ngig af dens elektronkonfiguration \xe2\x80\x93 hvilket er en sj\xc3\xa6lden ting i atomart henfald._NEWLINE_Den berylliumisotop med korteste kendte levetid er \xc2\xb9\xc2\xb3Be, der henfalder via neutronemission. Den har en halveringstid p\xc3\xa5 2,7 \xc3\x97 10\xe2\x81\xbb\xc2\xb2\xc2\xb9 s. \xe2\x81\xb6Be er ogs\xc3\xa5 meget kortlivet, med en halveringstid p\xc3\xa5 5,0 \xc3\x97 10\xe2\x81\xbb\xc2\xb2\xc2\xb9 s. De eksotiske isotoper, \xc2\xb9\xc2\xb9Be og \xc2\xb9\xe2\x81\xb4Be er kendt for at udvise en nuklear glorie. Dette f\xc3\xa6nomen kan forst\xc3\xa5s som at \xc2\xb9\xc2\xb9Be og \xc2\xb9\xe2\x81\xb4Be\'s kerner har henholdsvis 1 og 4 neutroner, der kredser v\xc3\xa6sentligt udenfor den klassiske Fermi-\'vanddr\xc3\xa5bemodel\' af kernen.\n_START_SECTION_\nForekomst\n_START_PARAGRAPH_\nSolen har en koncentration p\xc3\xa5 0,1 parts per billion (ppb) af beryllium. Beryllium har en koncentration p\xc3\xa5 2 til 6 parts per million (ppm) i jordskorpen. Det er mest koncentreret i jordbunden, 6 ppm. Sporm\xc3\xa6ngder af \xe2\x81\xb9Be findes i Jordens atmosf\xc3\xa6re. Berylliumkoncentrationen i havvand er 0,2\xe2\x80\x930,6 parts per trillion. I b\xc3\xa6kvand findes der dog lidt mere beryllium, med en koncentration p\xc3\xa5 0,1 ppb._NEWLINE_Beryllium findes i mere end 100 mineraler, men de fleste er ualmindeligt sj\xc3\xa6ldne. Blandt de mest almindelige beryllium-indeholdende mineraler er: bertrandit (Be\xe2\x82\x84Si\xe2\x82\x82O\xe2\x82\x87(OH)\xe2\x82\x82), beryl (Al\xe2\x82\x82Be\xe2\x82\x83Si\xe2\x82\x86O\xe2\x82\x81\xe2\x82\x88), krysoberyl (Al\xe2\x82\x82BeO\xe2\x82\x84) og fenakit (Be\xe2\x82\x82SiO\xe2\x82\x84). Blandt v\xc3\xa6rdifulde former for beryl er akvamarin, r\xc3\xb8d beryl og smaragd. Den gr\xc3\xb8nne farve i berylformer af \xc3\xa6delstenkvalitet kommer fra varierende m\xc3\xa6ngder krom (omkring 2\xc2\xa0% for smaragd)._NEWLINE_De to vigtigste typer berylliummalm, beryl og bertrandit, findes i Argentina, Brasilien, Indien, Madagaskar, Rusland og USA. Verdens samlede berylliummalm-reserver er p\xc3\xa5 mere end 400.000 tons.\n_START_SECTION_\nProduktion\n_START_PARAGRAPH_\nUdvinding af beryllium fra dets forbindelser er en vanskelig proces p\xc3\xa5 grund af dets h\xc3\xb8je affinitet for ilt ved h\xc3\xb8je temperaturer, og dets evne til at reducere vand n\xc3\xa5r dets oxidfilm fjernes. USA, Kina og Kasakhstan er de eneste tre lande, der indg\xc3\xa5r i den industrielle udvinding af beryllium._NEWLINE_Beryllium udvindes normalt fra mineralet beryl, som enten er sintret ved hj\xc3\xa6lp af et udvindingsmiddel eller smeltet til en opl\xc3\xb8selig blanding. Sintringsprocessen indeb\xc3\xa6rer blanding af beryl med natriumfluorosilikat og natron ved 770\xc2\xa0\xc2\xb0C (1.420\xc2\xa0\xc2\xb0F) for at danne natriumfluoroberyllat, aluminiumoxid og siliciumdioxid. Berylliumhydroxid findes som bundfald i en opl\xc3\xb8sning af natriumfluoroberyllat og natriumhydroxid i vand. Udvinding af beryllium ved hj\xc3\xa6lp af smeltemetoden indeb\xc3\xa6rer at man sliber beryl til et pulver, og derefter varmer det op til 1.650\xc2\xa0\xc2\xb0C (3.000\xc2\xa0\xc2\xb0F). Smeltningen nedk\xc3\xb8les hurtigt derefter med vand og opvarmes s\xc3\xa5 igen til 250 til 300\xc2\xa0\xc2\xb0C (482 til 572\xc2\xa0\xc2\xb0F) i koncentreret svovlsyre, hvilket for det meste giver berylliumsulfat og aluminiumsulfat. Vandig ammoniak anvendes derefter til at fjerne aluminium og svovl, hvilket efterlader berylliumhydroxiden tilbage._NEWLINE_Berylliumhydroxid skabes enten ved hj\xc3\xa6lp af sintrings- eller smeltemetoden, og konverteres derefter til berylliumfluorid eller berylliumklorid. For at danne fluoriden tilf\xc3\xb8jes vandig ammonium-hydrogenfluorid til berylliumhydroxiden for at give et bundfald af ammoniumtetrafluoroberyllat, som opvarmes til 1.000\xc2\xa0\xc2\xb0C (1.830\xc2\xa0\xc2\xb0F) for at danne berylliumfluorid. Opvarmning af fluoriden til 900\xc2\xa0\xc2\xb0C (1.650\xc2\xa0\xc2\xb0F) med magnesium danner fint opdelt beryllium, og gennem yderligere opvarmning 1.300\xc2\xa0\xc2\xb0C (2.370\xc2\xa0\xc2\xb0F) dannes det kompakte metal. Opvarmning af berylliumhydroxid danner oxiden, som bliver til berylliumklorid, n\xc3\xa5r den kombineres med kulstof og klor. Elektrolyse af smeltet berylliumklorid anvendes derefter til at opn\xc3\xa5 selve metallet.\n_START_SECTION_\nEtymologi\n_START_PARAGRAPH_\nTidlige forl\xc3\xb8bere for ordet beryllium kan spores tilbage til mange sprog, heriblandt Latin Beryllus; fransk B\xc3\xa9ry; gr\xc3\xa6sk \xce\xb2\xce\xae\xcf\x81\xcf\x85\xce\xbb\xce\xbb\xce\xbf\xcf\x82, b\xc4\x93rullos, beryl; Prakrit veruliya (\xe0\xa4\xb5\xe0\xa5\x86\xe0\xa4\xb0\xe0\xa5\x81\xe0\xa4\xb2\xe0\xa4\xbf\xe0\xa4\xaf\xe2\x80\x8c); P\xc4\x81li ve\xe1\xb8\xb7uriya (\xe0\xa4\xb5\xe0\xa5\x87\xe0\xa4\xb2\xe0\xa5\x81\xe0\xa4\xb0\xe0\xa4\xbf\xe0\xa4\xaf), ve\xe1\xb8\xb7iru (\xe0\xa4\xad\xe0\xa5\x87\xe0\xa4\xb2\xe0\xa4\xbf\xe0\xa4\xb0\xe0\xa5\x81) eller vi\xe1\xb8\xb7ar (\xe0\xa4\xad\xe0\xa4\xbf\xe0\xa4\xb2\xe0\xa4\xb0\xe0\xa5\x8d) \xe2\x80\x93 "at blegne", som henvisning til den blege semi\xc3\xa6delsten beryl. Den oprindelige kilde er sandsynligvis Sanskrit-ordet \xe0\xa4\xb5\xe0\xa5\x88\xe0\xa4\xa1\xe0\xa5\x82\xe0\xa4\xb0\xe0\xa5\x8d\xe0\xa4\xaf (vaidurya), som er af Dravidisk oprindelse og kan v\xc3\xa6re relateret til navnet p\xc3\xa5 den moderne by Belur. I omkring 160 \xc3\xa5r var beryllium ogs\xc3\xa5 kendt som glucinum eller glucinium (med det tilsvarende kemiske symbol "Gl", eller "G" ), hvilket stammede fra det gr\xc3\xa6ske ord for "s\xc3\xb8d": \xce\xb3\xce\xbb\xcf\x85\xce\xba\xcf\x85\xcf\x82, p\xc3\xa5 grund af berylliumsaltes s\xc3\xb8de smag.\n_START_SECTION_\nStr\xc3\xa5lingsvinduer\n_START_PARAGRAPH_\nP\xc3\xa5 grund af dets lave atomnummer og meget lave absorption af r\xc3\xb8ntgenstr\xc3\xa5ler, er den \xc3\xa6ldste og stadig en af de vigtigste anvendelser af beryllium, i str\xc3\xa5lingvinduer til r\xc3\xb8ntgenr\xc3\xb8r. Der stilles ekstreme krav til berylliummets renhed for at undg\xc3\xa5 artefakter i r\xc3\xb8ntgenbilleder. Tyndt berylliumsfolie anvendes som str\xc3\xa5lingsvinduer til r\xc3\xb8ntgendetektorer, og den ekstremt lave absorption minimerer varmevirkninger for\xc3\xa5rsaget af r\xc3\xb8ntgenstr\xc3\xa5ler med h\xc3\xb8j intensitet og lav energi, som det typisk ses i synkrotronstr\xc3\xa5ling. Vakuum-stramme vinduer og str\xc3\xa5ler\xc3\xb8r til str\xc3\xa5lingsfors\xc3\xb8g p\xc3\xa5 synkrotroner fremstilles udelukkende af beryllium. I videnskabelige ops\xc3\xa6tninger til diverse unders\xc3\xb8gelser af r\xc3\xb8ntgenemission er pr\xc3\xb8vholderen normalt lavet af beryllium, fordi dets udsendte r\xc3\xb8ntgenstr\xc3\xa5ler har meget lavere energier (~100 eV) end r\xc3\xb8ntgenstr\xc3\xa5ler fra de fleste unders\xc3\xb8gte materialer._NEWLINE_Lavt atomnummer g\xc3\xb8r ogs\xc3\xa5 beryllium relativt trnasparent for energirige partikler. Det anvendes derfor til at bygge str\xc3\xa5ler\xc3\xb8r rundt omkring kollisionensregionen i ops\xc3\xa6tninger af partikelfysik, s\xc3\xa5somsom alle fire centrale detektorfors\xc3\xb8g p\xc3\xa5 Large Hadron Collider (ALICE, ATLAS, CMS, LHCb), Tevatronen og SLAC. Berylliums lave t\xc3\xa6thed lader kollisionprodukter n\xc3\xa5 de omkringliggende detektorer uden n\xc3\xa6vnev\xc3\xa6rdig interaktion, dets stivhed producerer et kraftfuldt vakuum i r\xc3\xb8ret for at minimere interaktion med gasser, dets termiske stabilitet g\xc3\xb8r det muligt for det at fungere korrekt ved temperaturer p\xc3\xa5 kun et par grader over det absolutte nulpunkt, og dens diamagnetiske nature afholder det fra at blande sig i de komplekse multipol\xc3\xa6re magnetsystemer, der anvendes til at styre og fokusere partikelstr\xc3\xa5len.\n_START_SECTION_\nMekaniske anvendelser\n_START_PARAGRAPH_\nP\xc3\xa5 grund af dets stivhed, lave v\xc3\xa6gt og dimensionelle stabilitet under en lang r\xc3\xa6kke temperaturer anvendes beryllium til lette strukturelle komponenter indenfor forsvars- og rumfartsindustrierne i h\xc3\xb8jhastighedsfly, guidede missiler, rumfart\xc3\xb8jer og satellitter. Flere raketter med flydende br\xc3\xa6ndstofhar brugt raketdyser lavet af ren beryllium. Berylliumpulver blev selv tidligere overvejet som et raketbr\xc3\xa6ndstof, men disse overvejelser udm\xc3\xb8ntede sig aldrig i noget konkret. Et lille antal af ekstremt high-end cykelstel er blevet bygget med beryllium. Fra 1998 til 2000 anvendte McLaren Formel 1-holdet Mercedes-Benz-motorer med beryllium-aluminium-legerede stempler. Anvendelsen af motorkomponenter af beryllium blev forbudt efter en protest fra Scuderia Ferrari._NEWLINE_Ved at blande omkring 2,0\xc2\xa0% beryllium i kobber kan man danne en legering kaldet berylliumkobber, der er seks gange st\xc3\xa6rkere end kobber alene. Berylliumlegeringer har mange anvendelser p\xc3\xa5 grund af deres kombination af elasticitet, h\xc3\xb8j elektrisk ledningsevne og termisk ledningsevne, h\xc3\xb8j styrke og h\xc3\xa5rdhed, ikke-magnetiske egenskaber, samt gode modstand mod korrosion og tr\xc3\xa6thed. Disse anvendelser omfatter ikke-gnistdannende v\xc3\xa6rkt\xc3\xb8jer, der anvendes omkring brandfarlige gasser (berylliumnikkel), i fjedre og membraner (berylliumnikkel og berylliumjern), der anvendes i kirurgiske instrumenter og h\xc3\xb8jtemperatursenheder. Helt ned til 50 ppm af beryllium legeret med flydende magnesium kan f\xc3\xb8re til en betydelig stigning i oxidationsmodstand og fald i br\xc3\xa6ndbarhed._NEWLINE_Berylliums st\xc3\xa6rkt elastiske stivhed har f\xc3\xb8rt til omfattende brug af det i pr\xc3\xa6cisionsinstrumenter, f.eks. i tr\xc3\xa6ghedsnavigationssystemer og i st\xc3\xb8ttemekanismer til optiske systemer. Beryllium-kobberlegeringer blev ogs\xc3\xa5 anvendt som et h\xc3\xa6rdende middel i "Jasonpistoler", som blev brugt til at tage malingen af skibsskrog._NEWLINE_Beryllium blev ogs\xc3\xa5 brugt til cantilever i high performance fonograf-spidser, hvor dets ekstreme stivhed og lave densitet tillod sporingsv\xc3\xa6gte, der kunne reduceres til 1 gram, men stadig spore h\xc3\xb8jfrekvenspassager med minimal forvr\xc3\xa6ngning._NEWLINE_En tidligere st\xc3\xb8rre anvendelse af beryllium var i bremser til milit\xc3\xa6re fly p\xc3\xa5 grund af dets h\xc3\xa5rdhed, h\xc3\xb8je smeltepunkt, og en enest\xc3\xa5ende evne til at sprede varme. Milj\xc3\xb8m\xc3\xa6ssige overvejelser har f\xc3\xb8rt til substitution med andre materialer._NEWLINE_For at reducere omkostningerne kan beryllium legeres med betydelige m\xc3\xa6ngder aluminium, hvilket resulterer i AlBeMet-legering (et handelsnavn). Denne blanding er billigere end ren beryllium, mens den stadig bibeholder mange af de \xc3\xb8nskelige egenskaber.\n_START_SECTION_\nSpejle\n_START_PARAGRAPH_\nBerylliumspejle er af s\xc3\xa6rlig interesse. Spejle til store omr\xc3\xa5der, ofte underst\xc3\xb8ttet med en honeycomb-struktur, bruges for eksempel i meteorologiske satellitter, hvor lav v\xc3\xa6gt og varig dimensionel stabilitet er afg\xc3\xb8rende. Mindre berylliumspejle anvendes i optiske styresystemer og affyringsstyresystemer, f.eks. i de tysk-producerede kampvognsmodeller Leopard 1 og Leopard 2. Disse systemer kr\xc3\xa6ver meget hurtig spejlbev\xc3\xa6gelse, hvilket n\xc3\xb8dvendigg\xc3\xb8r lav masse og h\xc3\xb8j stivhed. Normalt er berylliumspejlet belagt med en h\xc3\xa5rd nikkelbel\xc3\xa6gning, som er lettere at polere til et finere optisk slutresultat end beryllium. Somme tider poleres berylliummet dog uden uden bel\xc3\xa6gning. Dette g\xc3\xa6lder is\xc3\xa6r ved kryogene anvendelser, hvor uoverensstemmelser i termisk udvidelse kan f\xc3\xa5 bel\xc3\xa6gning til at sp\xc3\xa6nde._NEWLINE_James Webb Space Telescope vil have 18 sekskantede berylliumafsnit til sine spejle. Fordi JWST vil st\xc3\xa5 over for temperaturer p\xc3\xa5 33 K, er spejlet lavet af guldbelagt beryllium, som kan h\xc3\xa5ndtere ekstrem kulde bedre end glas. Beryllium kontraheres og deformeres mindre end glas \xe2\x80\x93 og forbliver mere uniform \xe2\x80\x93 under s\xc3\xa5danne temperaturer. Af samme grund er optikken i Spitzer Space Telescope helt bygget af berylliummetal.\n_START_SECTION_\nMagnetiske anvendelser\n_START_PARAGRAPH_\nBeryllium er ikke-magnetiske. Derfor anvendes v\xc3\xa6rkt\xc3\xb8jer fremstillet fra beryllium-baserede materialer af hold indenfor fl\xc3\xa5de eller milit\xc3\xa6r, der skal bortskaffe eksplosivt krigsmateriel p\xc3\xa5 eller n\xc3\xa6r s\xc3\xb8miner, da disse miner normalt har magnetiske t\xc3\xa6ndr\xc3\xb8r. De findes ogs\xc3\xa5 i vedligeholdelse og byggematerialer n\xc3\xa6r MRI-maskiner p\xc3\xa5 grund af de h\xc3\xb8je magnetiske felter, der genereres af disse. Inden for radiokommunikation og st\xc3\xa6rke (normalt milit\xc3\xa6re) radarer anvendes h\xc3\xa5ndv\xc3\xa6rkt\xc3\xb8j af beryllium til at tune de st\xc3\xa6rkt magnetiske klystroner, magnetroner, osv., der anvendes til at generere h\xc3\xb8je niveauer af mikrob\xc3\xb8lgeenergi i senderne.\n_START_SECTION_\nNukleare anvendelser\n_START_PARAGRAPH_\nTynde plader eller folier af beryllium anvendes undertiden i atomv\xc3\xa5bendesign som de alleryderste lag af plutonium-pit\'en i den prim\xc3\xa6re stadier af termonukleare bomber, placeret omkring det fissile materiale. Disse berylliumlag er god "skubbere" til implosionen af plutonium-239, og de er ogs\xc3\xa5 gode neutronreflektorer, ligesom det er tilf\xc3\xa6ldet i beryllium-modererede kernereaktorer._NEWLINE_Beryllium anvendes ogs\xc3\xa5 udbredt i nogle neutronkilder i laboratorienheder, hvor der kun er behov for relativt f\xc3\xa5 neutroner (i stedet for at skulle bruge en kernereaktor eller en partikelaccelerator-drevet neutrongenerator). Til dette form\xc3\xa5l bombarderes et m\xc3\xa5l af beryllium-9 med energiske alfapartikler fra en radioisotop s\xc3\xa5som polonium-210, radium-226, plutonium-239 eller americium-241. I den f\xc3\xb8lgende kernereaktion omdannes en berylliumkerne til kulstof-12, og der udledes en fri neutron, som bev\xc3\xa6ger sig i omtrent samme retning som alfapartiklerne var. S\xc3\xa5danne alfa-henfald- drevne beryllium-neutronkilder blev brugt i nogle af de tidligste atombomber. Neutronkilder hvori beryllium bombarderes med gammastr\xc3\xa5ler fra en gamma-henfaldende radioisotop, anvendes ogs\xc3\xa5 til at producere laboratorieneutroner._NEWLINE_En anden anvendelse af beryllium er til br\xc3\xa6ndselsfremstilling til CANDU-reaktorer. Br\xc3\xa6ndselselementerne har sm\xc3\xa5 vedh\xc3\xa6ng, der er modstandsloddet til br\xc3\xa6ndstofbekl\xc3\xa6dningen ved hj\xc3\xa6lp af en induktionslodningsproces med Be som fyldstofmaterialet ved lodningen. Der loddes lejeunderlag p\xc3\xa5 for at forhindre kontakt mellem br\xc3\xa6ndselsbundterne og trykr\xc3\xb8r, og inter-element-afstandsstykker loddes p\xc3\xa5 for at forhindre kontakt mellem elementerne._NEWLINE_Beryllium anvendes ogs\xc3\xa5 ved Joint European Torus kernefusionsforskningslaboratorium, og det vil blive brugt i de mere avancerede ITER til at tilpasse de komponenter, som vil komme i kontakt med plasmaet. Beryllium er ogs\xc3\xa5 blevet foresl\xc3\xa5et som et bel\xc3\xa6gningsmateriale til br\xc3\xa6ndselsstave p\xc3\xa5 grund af dets gode kombination af mekaniske, kemiske og nukleare egenskaber. Berylliumfluorid er en af de centrale salte i den eutektiske saltblanding FLiBe, der anvendes som opl\xc3\xb8sningsmiddel, moderator og k\xc3\xb8lemiddel i mange hypotetiske smeltesaltsreaktor-designs, herunder LFTR-designet.\n_START_SECTION_\nAkustik\n_START_PARAGRAPH_\nBerylliums lave v\xc3\xa6gt og h\xc3\xb8je stivhed g\xc3\xb8r det anvendeligt som et materiale til h\xc3\xb8j-frekvens h\xc3\xb8jttalerdrivere. Da beryllium er dyrt (mange gange dyrere end titanium), sv\xc3\xa6rt at forme p\xc3\xa5 grund af dets sk\xc3\xb8rhed, og giftigt hvis det h\xc3\xa5ndteres forkert, ses beryllium-h\xc3\xb8jttalere normalt kun i velst\xc3\xa5ende hjem, pro audio og Public Address-anvendelser. Nogle h\xc3\xb8jkvalitets-produkter er svigagtigt blevet h\xc3\xa6vdet at v\xc3\xa6re lavet af materialet.\n_START_SECTION_\nElektronik\n_START_PARAGRAPH_\nBeryllium er et p-type doteringsmiddel i III-V-sammensatte halvledere. Det er udbredt i materialer s\xc3\xa5som GaAs, AlGaAs, InGaAs og InAlAs, der frembringes af molekyl\xc3\xa6rstr\xc3\xa5leepitaksi (MBE). Tv\xc3\xa6rrullede berylliumark er en fremragende strukturel st\xc3\xb8tte til printplader i surface-mount-teknologi. I nogle vigtige elektroniske enheder fungerer beryllium b\xc3\xa5de som strukturel st\xc3\xb8tte og k\xc3\xb8leplade. Anvendelsen kr\xc3\xa6ver ogs\xc3\xa5 en koefficient for termisk udvidelse , som passer godt til alumina og polyimid-glassubstrater. Beryllium-berylliumoxidforbindelse "E-Materialer" er blevet s\xc3\xa6rligt designet til disse elektroniske anvendelser, og har den yderligere fordel, at den termiske udvidelseskoefficient kan tilpasses til forskellige substratmaterialer._NEWLINE_Berylliumoxid er nyttigt til mange anvendelser, der b\xc3\xa5de kr\xc3\xa6ver en elektrisk isolator, en fremragende varmeleder, h\xc3\xb8j styrke og h\xc3\xa5rdhed og meget h\xc3\xb8jt smeltepunkt. Det er ofte brugt som en isolator-baseplade i h\xc3\xb8j-effektive transistorer i radiofrekvens-sendere til telekommunikation. Berylliumoxid er ogs\xc3\xa5 ved at blive unders\xc3\xb8gt for muligheder for at bruge det til at \xc3\xb8ge den termiske ledningsevne i kernebr\xc3\xa6ndsel-piller af urandioxid. Berylliumforbindelser blev tidligere anvendt i lysstofr\xc3\xb8r r\xc3\xb8r, men denne brug blev afskaffet p\xc3\xa5 grund af sygdommen berylliose, der ramte de der fremstillede r\xc3\xb8rene.\n_START_SECTION_\nSundhedsm\xc3\xa6ssige anvendelser\n_START_PARAGRAPH_\nBeryllium er en del af flere dentallegeringerer.'